Tlačová správa: **Najväčší vysielatelia dnes podpísali s Radou dohodu o pravidlách product placementu**

*Bratislava, 26. 9. 2017*

Označovanie programov, v ktorých sú umiestňované produkty, bude jednoduchšie a jednotné. Umožní to dohoda, ktorú na pôde Rady pre vysielanie a retransmisiu dnes podpísali riaditelia najväčších slovenských televízií a predsedníčka Rady.

*„Nové pravidlá nebudú znamenať len právnu istotu pre vysielateľov, ale prínosné budú najmä pre divákov.* ***Všetky programy, v ktorých sú umiestnené produkty, budú odteraz označené symbolom PP v krúžku na začiatku aj na konci programu, a to na dostatočne dlhý čas****, aby divák vždy presne vedel, že sleduje program s týmto typom komerčnej informácie,“* objasnila význam dohody predsedníčka Rady, Marta Danielová.

Skratka PP je vo svete zaužívaná pre označovanie product placementu, používajú ju aj v susednom Česku. V slovenským podmienkach bude znázornená **tmavým písmom na svetlom podklade**, a to **v pravom hornom alebo dolnom rohu obrazovky po dobu desiatich sekúnd**, v presne stanovenom časovom rozpätí od začiatku a konca programu či po jeho prerušení reklamou. Vzhľadom na špecifiká živého vysielania preň platia miernejšie pravidlá.

Dohoda nadobudne účinnosť 1. novembra 2017, odkedy začne plynúť dvojmesačné prechodné obdobie. *„****Aby sa diváci s novým označovaním zoznámili a privykli si naň, počas prechodného obdobia budú vysielatelia programy sprevádzať textovou informáciou o umiestnení produktov a zároveň piktogramom.*** *Od 1. januára bude postačovať len ich označenie piktogramom PP,“* doplnila predsedníčka Rady. O novom označovaní budú vysielatelia divákov informovať aj na svojich webových stránkach či komunikačnou kampaňou priamo vo vysielaní.

**Nové pravidlá sa vzťahujú na všetkých vysielateľov, nielen na tých, ktorí dnes podpísali dohodu o ich dodržiavaní**. Oboznámení sú s nimi aj zástupcovia Spolku lokálnych a regionálnych televízií LOTOS a asociácie regionálnych televízií RegionTVnet.sk.

Dohodu o dodržiavaní pravidiel vysielania programov s umiestnenými produktmi podpísali za

Rozhlas a televíziu Slovenska - generálny riaditeľ Jaroslav Rezník,

MARKÍZA-SLOVAKIA, spol. s r.o. - generálny riaditeľ Matthias Settele,

MAC TV, s. r. o. - generálny riaditeľ Marcel Grega,

C.E.N., s.r.o. - riaditeľ pre externé vzťahy TA3 Igor Čekirda,

Radu pre vysielanie a retransmisiu - predsedníčka Rady Marta Danielová.

Kompletné znenie dohody o označovaní programov s umiestnenými produktmi je dostupné na [webovej stránke Rady](http://www.rvr.sk/_cms/data/modules/download/1506436807_Dohoda_o_dodrziavani_pravidiel_vysielania_programov_s_umiestnenymi_produktmi_FINAL.pdf).

Kontakt pre médiá:

Mgr. Lucia Jelčová, PhD.

hovorkyňa

mobil: +421 918 696 286

mail: lucia.jelcova@rvr.sk